b'\n_START_ARTICLE_\nJedi\n_START_PARAGRAPH_\nEls jedi, o m\xc3\xa9s formalment, els cavallers jedi, s\xc3\xb3n uns personatges imaginaris de la saga cinematogr\xc3\xa0fica i liter\xc3\xa0ria la Guerra de les Gal\xc3\xa0xies. Els jedi s\xc3\xb3n posse\xc3\xafdors d\'unes capacitats especials, que els d\xc3\xb3na el seu contacte conscient o quasi conscient amb "la For\xc3\xa7a", una energia que emana de totes les formes vives, amara tot l\'univers i l\'unifica. Aquest contacte, o aquesta relaci\xc3\xb3 especial fa que puguin manipular la For\xc3\xa7a per aconseguir uns efectes extraordinaris, per\xc3\xb2 al mateix temps la For\xc3\xa7a tamb\xc3\xa9 controla parcialment el seu dest\xc3\xad. La For\xc3\xa7a t\xc3\xa9 resson\xc3\xa0ncies de la religi\xc3\xb3 xinto del Jap\xc3\xb3, i en determinats conceptes dels antics cultes dru\xc3\xaddics c\xc3\xa8ltics. _NEWLINE_Els jedi s\'enquadren en una organitzaci\xc3\xb3 anomenada l\'Orde Jedi, i durant "milers de generacions" han estat els guardians de la Rep\xc3\xbablica Gal\xc3\xa0ctica, fins a la transformaci\xc3\xb3 d\'aquesta en l\'Imperi Gal\xc3\xa0ctic. Aquesta organitzaci\xc3\xb3 sembla inspirada en el model dels ordes militars de l\'edat mitjana, com els templers o els hospitalers, en qu\xc3\xa8 s\'intentava compatibilitzar la vida religiosa i de contemplaci\xc3\xb3 amb la defensa, "manu militari" si calia, del que es considerava el B\xc3\xa9, la Veritat i la Just\xc3\xadcia. Els cavallers jedi segueixen el costat llumin\xc3\xb3s de la For\xc3\xa7a, relacionat amb la conservaci\xc3\xb3 i l\'aprenentatge, per\xc3\xb2 aquest no \xc3\xa9s l\'\xc3\xbanic costat de la For\xc3\xa7a, ja que tamb\xc3\xa9 hi ha un costat fosc, on es pot anar a parar seguint els sentiments agressius, l\'odi i la r\xc3\xa0bia, especialment perill\xc3\xb3s perqu\xc3\xa8 en el primer moment sembla el cam\xc3\xad m\xc3\xa9s senzill i m\xc3\xa9s f\xc3\xa0cil, encara que a la llarga t\xc3\xa9 uns efectes terribles en el cos del seguidor del cam\xc3\xad fosc, com es pot apreciar en l\'aspecte de l\'emperador Palpatine en el film El retorn del Jedi. Hom podria pensar que la For\xc3\xa7a reacciona a l\'equilibri emocional intern de l\'usuari de la For\xc3\xa7a, i el magnifica, encara que a mesura que Luke Skywalker avan\xc3\xa7a en el coneixement de la For\xc3\xa7a, -no ja en els films, sin\xc3\xb3 en les novel\xc2\xb7les publicades ambientades en els temps posteriors al triomf de la rebel\xc2\xb7li\xc3\xb3 i l\'establiment de la Nova Rep\xc3\xbablica, arriba a la conclusi\xc3\xb3 que no nom\xc3\xa9s hi ha dos costats de la for\xc3\xa7a, sin\xc3\xb3 que entremig hi ha una infinat de grisos, i que \xc3\xa9s responsabilitat de cadasc\xc3\xba trobar el seu propi cam\xc3\xad i seguir-lo._NEWLINE_En tant que els jedis no nom\xc3\xa9s defensen la Rep\xc3\xbablica, sin\xc3\xb3 que tamb\xc3\xa9 promouen el desenvolupament espiritual, la seva conducta segueix unes normes molt estrictes. Entre d\'elles destaca la seva impossibilitat d\'enamorar-se i l\'obligat\xc3\xb2ria castedat. Aquestes limitacions s\xc3\xb3n seguides en tant que els Jedi no poden estimar determinades persones per sobre d\'altres, cosa que impossibilita l\'amor. Si un Jedi estim\xc3\xa9s m\xc3\xa9s una persona podria tenir molta por de perdre-la, i la por encegueria la ra\xc3\xb3, pel que podria posar en perill la Rep\xc3\xbablica degut als grans poders que tenen els Jedi. L\'incompliment d\'aquesta norma \xc3\xa9s el principal fet que desencadena la conversi\xc3\xb3 d\'Anakin Skywalker en Darth Vader._NEWLINE_Els jedis caiguts, o jedis foscos, en temps hist\xc3\xb2rics tamb\xc3\xa9 es van organitzar en un orde, l\'Orde Sith, que va entrar r\xc3\xa0pidament en conflicte amb l\'Orde Jedi i va ser aparentment destru\xc3\xaft en la batalla de Ruusan, encara que un mestre Sith, Darth Bane, va sobreviure i va reconstruir l\'Orde en secret. Va romandre aix\xc3\xad m\xc3\xa9s de mil anys, fins que va tornar a fer-se p\xc3\xbablic durant el conflicte del bloqueig al planeta Naboo. L\'arma tradicional dels jedis \xc3\xa9s l\'espasa de llum.\n_START_SECTION_\nInformaci\xc3\xb3 general\n_START_PARAGRAPH_\nCom es mostra en el C\xc3\xa0non, els Jedi estudien i utilitzen un poder m\xc3\xadstic anomenat la  For\xc3\xa7a per tal d\'ajudar i protegir les persones necessitades. Els membres Jedi, coneguts com a Cavallers Jedi, respecten totes les formes de vida i protegeixen a aquells que no poden fer-ho per si mateixos, lluiten per solucions pac\xc3\xadfiques i no combatives davant els altercats que es troben i lluiten nom\xc3\xa9s en defensa pr\xc3\xb2pia i per la defensa dels que protegeixen. Igual que els seus hom\xc3\xb2legs, els Sith, la seua principal arma \xc3\xa9s l\'espasa de llum. Entrenant la ment i el cos el Jedi busquen millorar amb l\'acc\xc3\xa9s sense restriccions a la for\xc3\xa7a i al mateix temps tracten de millorar els individus i grups amb els quals entren en contacte.\n_START_SECTION_\nEtimologia\n_START_PARAGRAPH_\nLa paraula "jedi" es diu que va ser adaptada per George Lucas del japon\xc3\xa8s \xe6\x99\x82\xe4\xbb\xa3\xe5\x8a\x87 (jidaigeki) (que significa "dramatitzaci\xc3\xb3 d\'\xc3\xa8poca" sobre samurais), o potser inspirat en les paraules Jed (Rei) i Jeddak (Emperador) en la saga Barsoom d\'Edgar Rice Burroughs, unes publicacions que Lucas considerava adaptar al cinema.\n_START_SECTION_\nFonts i an\xc3\xa0legs\n_START_PARAGRAPH_\nGeorge Lucas reconeix que els conceptes Jedi ha begut de moltes fonts. Estes inclouen la cavalleria, els paladins, institucions Samurai bushido, i tenen relaci\xc3\xb3 amb les  societats feudals, l\'hinduisme, el Qigong, la filosofia grega, mitologia grega, hist\xc3\xb2ria romana, mitologia romana, parts de les religions abrah\xc3\xa0miques, el confucianisme, el Shint\xc5\x8d, el budisme i el taoisme, per no esmentar un sens fi de precursors cinematogr\xc3\xa0fics. El treball del mit\xc3\xb2leg Joseph Campbell, especialment el seu llibre The Hero with a Thousand Faces, va influenciar directament Lucas, i va ser el que el va portar a crear el "mite modern" de Star Wars.\n_START_SECTION_\nEls Vint Perduts\n_START_PARAGRAPH_\nEls Vint Perduts va ser el nom donat als Mestres Jedi\xe2\x80\x94sent uns vint en total\xe2\x80\x94que van deixar l\'Orde Jedi a trav\xc3\xa9s de la seua hist\xc3\xb2ria. Els primers dotze d\'aquests "Vint Perduts" van deixar l\'Ordre Jedi abans del Tercer Gran Cisma; aquests dotze Mestres es van convertir m\xc3\xa9s tard en els "Jedi Foscos" que finalment van fundar el primer Imperi Sith. _NEWLINE_Als anys  guerres clon, El Mestre Jedi Dooku va marxar de l\'Orde Jedi per difer\xc3\xa8ncies amb l\'orde, convertir-se en el vint\xc3\xa8 Mestre Jedi a la hist\xc3\xb2ria de l\'Orde de fer-ho. Per a commemorar aquestos antics Jedi, es van exhibir est\xc3\xa0tues de bustos commemoratives en el Temple Jedi de Coruscant.'